b'\n_START_ARTICLE_\nR\xc3\xb6yhyhelmikk\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nR\xc3\xb6yhyhelmikk\xc3\xa4 kasvaa 35\xe2\x80\x9350 cm pitk\xc3\xa4ksi. Se on pitk\xc3\xa4r\xc3\xb6nsyinen ja varsi on pysty tai koheneva. Korren tyviosa on v\xc3\xa4rilt\xc3\xa4\xc3\xa4n violetti. Korren lehtitupet ovat litteit\xc3\xa4 ja sileit\xc3\xa4. Nuokkuvat lehdet ovat 2\xe2\x80\x933 mm leveit\xc3\xa4, tasasoukkia, suippoja ja kiilt\xc3\xa4vi\xc3\xa4. Lehden kieleke on ruskehtava, tylpp\xc3\xa4 ja enint\xc3\xa4\xc3\xa4n 0,2 mm pitk\xc3\xa4. Kielekkeen vastakkaisella puolella on jopa 4 mm pitk\xc3\xa4, varrenmy\xc3\xb6t\xc3\xa4inen, kalvomainen ja suippo lis\xc3\xa4ke. Kukinto on 7\xe2\x80\x9310 cm pitk\xc3\xa4 harsu, haarova r\xc3\xb6yhy, jonka alimmat kukintohaarat ovat pitk\xc3\xa4per\xc3\xa4isi\xc3\xa4. Kunkin haaran p\xc3\xa4\xc3\xa4ss\xc3\xa4 on yksi pysty, 5\xe2\x80\x937 mm pitk\xc3\xa4 t\xc3\xa4hkyl\xc3\xa4. Kaleet ovat sinipunertavia. R\xc3\xb6yhyhelmikk\xc3\xa4 kukkii Suomessa hein\xc3\xa4kuussa._NEWLINE_Muista helmikk\xc3\xa4lajeista r\xc3\xb6yhyhelmikk\xc3\xa4 muistuttaa paljon yleist\xc3\xa4 nuokkuhelmikk\xc3\xa4\xc3\xa4 (M. nutans).\n_START_SECTION_\nLevinneisyys\n_START_PARAGRAPH_\nR\xc3\xb6yhyhelmikk\xc3\xa4\xc3\xa4 tavataan l\xc3\xa4hinn\xc3\xa4 Etel\xc3\xa4- ja Keski-Euroopassa Pohjois-Espanjasta Kreikkaan, Bulgariaan ja Romaniaan, ja edelleen Puolan kautta etel\xc3\xa4iseen Skandinaviaan ja Britteinsaarille. Lis\xc3\xa4ksi lajia tavataan paikoitellen my\xc3\xb6s Pohjois-Afrikassa, Turkissa ja Kaukasuksen alueella. Suomessa r\xc3\xb6yhyhelmikk\xc3\xa4\xc3\xa4 tavataan ainoastaan Ahvenanmaalla. Laji l\xc3\xb6ydettiin sielt\xc3\xa4 vuonna 1938. Nyky\xc3\xa4\xc3\xa4n esiintymi\xc3\xa4 tunnetaan Getasta, Hammarlandista, Finstr\xc3\xb6mist\xc3\xa4 ja Saltvikista.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nR\xc3\xb6yhyhelmikk\xc3\xa4 on tyypillinen py\xc3\xb6kkimetsien kasvi. Suomessa laji kasvaa esiintymisalueensa pohjoisrajoilla, miss\xc3\xa4 py\xc3\xb6kkimetsi\xc3\xa4 ei esiinny. Lajia tavataankin Suomessa muiden jalojen lehtipuiden muodostamissa lehdoissa.'